**Călătorie imaginară**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Noaptea în care întunericul mi-e duşman

nu mă mai încălzeşte cu iluzii

apropierea ta e o depărtare de lumină,

clipele bat în tâmple la porţi nesigure

pe care nu le poate deschide vântul.

Pe dincolo trece calea ferată a tinereţii

şi nu întâlneşte nicio gară

în care se doarme în sala de aşteptare.

Visele frumoase şi femeile care mă iubeau

caută prin fiecare compartiment

să prindă un loc

până nu intră trenul în tunelele Văii Jiului.

Acum am ieşit s-a făcut ziuă şi lumina-i puternică,

munţii s-au depărtat şi câmpia pe care o străbat

miroase a pâine şi fân cosit,

drumul pe care merg continuă spre sud

Păsările îl însoţesc, praful se răspândeşte

ca ploile repezi de vară

din care ieşi cu hainele grele de bătrâneţe

şi cu singurătatea spânzurată de gât

ca o ciutură de cumpăna fântânii.

Până-n capitală privesc nepăsător Bărăganul

întinderea lui e ca o dulce alinare

ce se varsă-n mine-n linişte,

pacea mă cuprinde-n gânduri

şi-n aşteptarea impactului.